Document ID: 32012R0441

ΚΑΝΟΝΙΣΜΌΣ (ΕΕ) αριθ. 441/2012 ΤΗΣ ΕΠΙΤΡΟΠΉΣ
της 24ης Μαΐου 2012
για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών bifenazate, bifenthrin, boscalid, cadusafos, chlorantraniliprole, chlorothalonil, clothianidin, cyproconazole, deltamethrin, dicamba, difenoconazole, dinocap, etoxazole, fenpyroximate, flubendiamide, fludioxonil, glyphosate, metalaxyl-M, meptyldinocap, novaluron, thiamethoxam και triazophos μέσα ή πάνω σε ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α),
Εκτιμώντας τα ακόλουθα:
(1)
Για τις ουσίες bifenazate, bifenthrin, chlorothalonil, deltamethrin, etoxazole, glyphosate, metalaxyl-M και triazophos καθορίζονται ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες boscalid, chlorantraniliprole, clothianidin, cyproconazole, dicamba, difenoconazole, dinocap, fenpyroximate, flubendiamide, fludioxonil, meptyldinocap, novaluron και thiamethoxam, καθορίζονται ΑΟΚ στο μέρος A του παραρτήματος III του κανονισμού (ΕΚ) αριθ. 396/2005. Για την ουσία cadusafos δεν είχε καθοριστεί στο παρελθόν κανένα ΑΟΚ σε κανένα από τα παραρτήματα του κανονισμού (ΕΚ) αριθ. 396/2005.
(2)
Στο πλαίσιο μιας διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία metalaxyl-M στο μαρούλι, στο λυκοτρίβολο, στη σκαρόλα, στο κάρδαμο, στο γαιοκάρδαμο, στη ρόκα, στο κόκκινο σινάπι, στα φύλλα και στους βλαστούς κραμβών υποβλήθηκε αίτηση βάσει του άρθρου 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.
(3)
Όσον αφορά την ουσία fludioxonil, υποβλήθηκε αίτηση για χρήση στο λυκοτρίβολο, στο μαρούλι, στη σκαρόλα, στο κάρδαμο, στη ρόκα, στα φύλλα και στους βλαστούς κραμβών, στο σπανάκι, σε τεύτλα με βρώσιμα φύλλα (σέσκουλα) και σε νωπά αρωματικά φυτά. Όσον αφορά την ουσία glyphosate, υποβλήθηκε αίτηση για χρήση σε φακές. Όσον αφορά την ουσία chlorantraniliprole, υποβλήθηκε αίτηση για χρήση στα εσπεριδοειδή, τις φράουλες, τα φασόλια και τα μπιζέλια με ή χωρίς λοβό, τις φακές, άλλα όσπρια, τις αγγινάρες, το ρύζι και τους κόκκους καφέ.
(4)
Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από το οικείο κράτος μέλος και οι εκθέσεις αξιολόγησης διαβιβάστηκαν στην Επιτροπή.
(5)
Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε.
(6)
Η Αρχή κατέληξε, στις αιτιολογημένες γνώμες της, στο συμπέρασμα ότι, όσον αφορά τη χρήση της ουσίας fludioxonil στο λυκοτρίβολο, στο κάρδαμο, στη ρόκα, στα φύλλα και στους βλαστούς κραμβών και σε νωπά αρωματικά φυτά τα στοιχεία δεν επαρκούσαν για να υποστηρίξουν τα αιτούμενα ΑΟΚ. Όσον αφορά τη χρήση της ουσίας chlorantraniliprole σε φασόλια χωρίς λοβό, μπιζέλια με ή χωρίς λοβό, φακές και άλλα ψυχανθή, η Αρχή συμπέρανε ότι τα στοιχεία δεν ήταν επαρκή για να υποστηριχθούν τα αιτούμενα ΑΟΚ.
(7)
Όσον αφορά όλες τις άλλες αιτήσεις, η Αρχή συμπέρανε, στις αιτιολογημένες γνώμες της, ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις των ΑΟΚ τις οποίες συνιστούσε η Αρχή ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη τις πλέον πρόσφατες πληροφορίες σχετικά με τις τοξικολογικές ιδιότητες της ουσίας metalaxyl-M. Ούτε η έκθεση καθ’ όλη τη διάρκεια της ζωής στην εν λόγω ουσία μέσω της κατανάλωσης όλων των ειδών τροφίμων που μπορεί να περιέχουν την εν λόγω ουσία ούτε η βραχυχρόνια έκθεση μέσω ακραίας κατανάλωσης των οικείων καλλιεργειών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης (ΑΗΠ) ή της δόσης αναφοράς οξείας έκθεσης (ARfD).
(8)
Στις 9 Ιουλίου 2011 η επιτροπή του Codex Alimentarius (CAC) (3) ενέκρινε CXL για τις ουσίες bifenazate, bifenthrin, boscalid, cadusafos, chlorantraniliprole, chlorothalonil, clothianidin, cyproconazole, deltamethrin, dicamba, difenoconazole, dinocap, etoxazole, fenpyroximate, flubendiamide, fludioxonil, meptyldinocap, novaluron, thiamethoxam και triazophos. Τα εν λόγω CXL πρέπει να περιληφθούν στον κανονισμό (ΕΚ) αριθ. 396/2005 ως ΑΟΚ, με εξαίρεση τα CXL που δεν κρίνονται ασφαλή για μια ευρωπαϊκή ομάδα καταναλωτών και για τα οποία η Ένωση διατύπωσε επιφύλαξη στην επιτροπή CAC (4).
(9)
Με βάση τις αιτιολογημένες γνώμες και την επιστημονική έκθεση της Αρχής και λαμβανομένων υπόψη των συναφών με το θέμα που εξετάζεται παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.
(10)
Επομένως, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος
Βρυξέλλες, 24 Μαΐου 2012.

Labels: 17
20
0
3
6